《栖霞宫山斋》
宋代·高似孙

山栖极造理，其北恰岚壁。
下吞泉数斗，中有蒲数脊。
岩留未化雪，竹迸将崩石。
不为世所薰，直入玄之寂。
道人无一吝，近我如相识。
忽然问周易，再三说太极。
言清嚼冰雪，事奥通金碧。
吐纳少滞咽，导引多精色。
阴火养阳鼎，黄云生宝鬲。
定是西母池，佳桃已中食。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。